|  |
| --- |
| **Gen. 27:41-28:9****“ŉ Kantlyn lewe?”***Andries Burger, GK Pinetown, 09 Mei 2021* |

*Sing:* *Lied 163:1; Lied 201:1-3; Lied 260:1,2,6; Lied 245:1;”Loof Hom met die tromme.”; Lied 470:1-4; “Vrede.”*

Ons is besig om te besin oor God se openbaring in die lewe van Isak, seun van Abraham en vader van Jakob.

Voordat hy gebore is het ons al met hom kennis gemaak in God se beloftes aan Abraham.

God het toe al belowe dat Sarai ŉ jaar later ŉ seun sou hê wat hulle Isak moes noem, en dat God sy verbond wat Hy met Abraham gemaak het ook met Isak sal hou as ŉ blywende verbond (Gen. 17:19).

Van Isak se kinderjare weet ons niks, behalwe dat sy halfbroer Ismael vir hom ŉ bedreiging was en dat Abraham vir Ismael moes wegstuur (Gen. 21:9-10).

As jongmens lees ons van daardie traumatiese gebeure toe sy pa hom op ŉ brandstapel vasgebind het en aan die Here geoffer het. Hy was so goed soos dood toe God uitkoms gegee en hom gered het (Gen. 22).

Ek kan my nie indink hoe Isak dit moes beleef het nie –

eers sy pa wat hom wil doodmaak as ŉ offer vir die Here;

 en dan nét, nét betyds – God se redding en verlossing.

Toe Isak so 40 jaar oud was, het Abraham sy slaaf gestuur om vir hom ŉ bruid te gaan haal by sy familie, want Abraham het gesê dat Isak nie met ŉ ongelowige meisie van Kanaän mog trou nie (Gen. 24).

En watter hulp was die beeldskone, onverskrokke, gelowige Rebekka nie vir Isak in sy geloofslewe en sy roeping in God se verbond nie?

(Dit is nog steeds vandag so nè? Soek vir jou ŉ gelowige lewensmaat wat ook toegewy is aan God, en wag in vertroue op Hom God om vir jou ŉ maat te gee.

Moenie dat ŉ ongelowige jou en verál jou kinders se verhouding met God in gevaar stel nie, maar ŉ gelowige wat jou eerder sal help en bystaan om aan God toegewy te bly.

En onthou dat Hy dit nie vir almal bestem om te trou nie – vertrou Hom om die beste te weet, al is dit vir jou ŉ worsteling...)

As volwasse man sien ons hoe Isak se geloofslewe wipplank ry soos meeste van ons ook maar. *(As jy vergeet het, of dalk nie die preke hieroor kon bywoon nie kan jy dit almal op die gemeente se webblad kry – om te lees of om te luister.)*

Toe hulle nie kinders kon hê nie, toe maak hy nié ŉ eie plan soos sy ouers nie, nee, Isak vertrou op God in gebed en vir 20 jaar lank wag hulle geduldig... (Gen. 25)

Ag, en dan lees ons dat selfs nadat God hom verseker het dat Hy by hom sal wees en dat dit met hom voorspoedig sal gaan, word Isak bang dat die mense in Gerar hom sal doodmaak om sy mooie vrou te vat;

en in plaas daarvan om op God te vertrou, maak hy sy eie liegstorie op om homself met dié sonde te probeer beskerm (Gen. 26).

En dan weer kom sy vertroue en sy soeke na God se wil duidelik na vore toe koning Abimelek en die Filistyne jaloers raak oor al die seëninge van God.

Die reg was aan sy kant, en hy het die mag gehad om vir sy regte op te staan – maar Isak vertrou op God en keer op keer skuif hy al verder totdat hulle kom waar God vir “ruimte” maak om in vrede te kan lewe. (Gen. 26)

Die grootste teleurstelling in Isak se geloofslewe is seker toe hy al ŉ ou man was, blind en in die skaduwee van die dood. (Gen. 27)

Nadat hy sy lewe lank al vir Esau voorgetrek het besluit Isak om nié vir Jakob te seën soos God sy keuse al voor hulle geboorte bekend gemaak het nie, maar vir sy eie keuse, sy witbroodjie-seun Esau.

(Esau wat God se beloftes só geminag het dat hy sy aanspraak daarop vir ŉ bordjie sop weggesmyt het.)

Isak se sonde-plan lei daartoe dat Rebekka en Jakob ook sonde doen om Isak te bedrieg sodat God se gekose seun die seën kon ontvang.

Esau word toe natuurlik briesend kwaad – maar dit is te laat...

 Isak bly by sy woord – sy seën oor Jakob staan vas.

Kom ons besin vandag oor die laaste wat die Bybel oor die lewe van Isak vertel:

 **<< Lees Gen. 26:34; 27:41-28:9 >>**

God se plan om vir die mens redding te bewerk was van die begin af in gevaar.

Om elke hoek en draai het die duiwel dit probeer kelder –

Kain wat Abel vermoor, maar dan word Set gebore;

die sonde moeras wat God skoonmaak met die sondvloed, maar Noag en sy gesin word bewaar;

Abraham en Sarai wat kinderloos bly en dan hulle eie plan maak, maar uiteindelik gee God Isak as die seun van sy belofte;

Isak wat die seun van sy eie keuse wil seën, maar God se keuse dit tóg;

 En nou word God se geseënde se lewe bedreig – sy boetie wil hom vermoor.

Let net eers op waar Esau troos soek in sy hartseer en sy woede.

Rebekka se woorde in v. 42 dat Esau wraak soek, is oorspronklik eintlik dat

 “Esau hom self troos met die gedagte dat hy vir Jakob gaan vermoor”.

Dit is duidelik waarom ons in Heb. 12:15-17 gewaarsku word om nie afvallig te word en goddeloos soos Esau nie.

 Luister mooi, en hoor hierdie waarskuwing –

as jy jou troos of jou hoop en vertroue in jouself of enigiets of enigiemand anders as God se beloftes in Jesus Christus soek –

sal jy jou jou tuiste vind buite sy verbond en buite sy verlossing in Christus –

weg in die buitenste duisternis van die ewige hel van God se straf en verwerping.

Terug by Rebekka, soos altyd het sy haar oor op die grond en soos gewoonlik huiwer sy nie om plan te maak nie.

Dit is nie heeltemal seker wat sy bedoel daarmee dat sy nie altwee haar seuns op eendag wil verloor nie – maar sy dink waarskynlik aan God se belofte aan Noag in Gen. 9:5-6 dat Hy die mens wat ŉ ander mens doodmaak se lewe sal eis. As Esau nou vir Jakob sou vermoor sou iemand anders weer Esau se lewe neem.

Rebekka is nie een wat wik-en-weeg nie, Jakob moet wegkom en haar broer Laban is ŉ natuurlike keuse.

 Net vir ŉ rukkie, net totdat Esau bedaar het, dan sal sy hom laat roep.

Maar dit sal nie goed wees as Jakob soos ŉ misdadiger moet vlug nie. Hoe nou gemaak?

Sy kan nie vir Isak, wat seker nog steeds ontsteld is oor die bedrog, vra om die bedrieër te beskerm nie?

Nou kan jy sien dat Rebekka nie gister gebore is nie – sy weet presies hoe om met Isak te werk.

Sy liefde vir haar, sy besorgdheid oor haar – dit is die sleutel om hom aan te vuur.

Isak my liewe man, Esau se Hetitiese vrouens walg my lewe.

As Jakob nou ook met ŉ ongelowige, goddelose meisie van Kanaän moet trou sal ek nie meer kans sien vir die lewe nie.

 Net dit – nie die oplossing voorskryf nie – laat Isak dink dit is sy eie idee...

Dit was seker nie moeilik vir Isak om aan dieselfde oplossing te dink nie. Het hy dan nie self die allewonderlikste bruid uit Laban se familie ontvang nie?

Toe Isak vir Jakob na Laban toe stuur, toe doen hy ook presies waarvoor hy geroep is, en waarvoor die kerk van al die eeue hom sal onthou.

Hierdie keer weet hy presies met wie hy praat, en sonder om te skroom seën hy vir Jakob, die jongste wat deur God gekies en aangewys is. Hy seën Jakob met die verbondsbeloftes wat God aan Abraham gemaak het.

Sonder dat Rebekka dit verwag het verloor sy toe in elke geval beide haar seuns.

Hulle het nou wel nie gesterf nie, maar die “rukkie” wat sy gedink het Jakob moet by Laban gaan skuil het so lank geword dat sy het hom nooit weer gesien het nie.

En Esau is weg na die Ismail toe, die ander seun in Abraham se nageslag wat nie tuis was in God se verbondsvolk nie.

Isak het wel weer vir Jakob gesien – hy is toe nie so gou dood as wat hulle almal verwag het nie.

Ons lees in Gen. 35:27 dat toe Jakob met sy vrouens en kinders van Laban af teruggekom het, het hy uitgekom by Isak wat toe in Hebron gebly het.

 Na Jakob se terugkoms is Isak oorlede toe hy 180 jaar oud was.

Vandag ken ons God as die drie-enige God, Vader, Seun en Heilige Gees soos Hy Homself in die Nuwe Testament bekend gemaak het.

Maar dieselfde God is in die Ou Testament die beste bekend as die God van Abraham, Isak en Jakob.

Abraham, Isak en Jakob – die aardsvaders van Israel, van die kerk van die Here soos Hy dit lank voor Christus al begin bymekaar maak het.

Hoe opvallend is dit dan nie dat daar soveel minder van Isak gesê word in vergelyking met Abraham en Jakob.

En waar ons wel van Isak lees, is dit asof hy amper heeltyd so op die kantlyn is.

As dit ŉ toneelstuk of ŉ rolprent was, sou ons waarskynlik vir Rebekka en Jakob, selfs Esau as hoofkarakters hê en Isak as ŉ ondersteunende karakter.

Soos ons dit vir die kinders verduidelik het – Isak is amper soos ŉ reserwe op die bank van God se verbondspan.

 En tog was hy krities in God se verlossingsplan.

Hoe onthou God se Woord hom, hoe onthou die kerk van Jesus Christus hierdie reserwe in die verbondspan?

Met een sinnetjie in Heb. 12:20 word Isak se naam genoem, sy portret opgehang tussen ŉ lang ry mense wat daar vir ons voorgehou word as geloofshelde wat ons aanmoedig om soos hulle in geloof te volhard.

 *“Deur die geloof het Isak vir Jakob en Esau geseën met die oog op die toekoms.”*

Toe Isak God se verbondseën oor Jakob uitsgespreek het terwyl hy hom wegstuur na Laban toe, het Isak die vervulling van daardie beloftes in gedagte gehad.

Hy het hom bekeer van sy sondige selfsug toe hy aanvanklik nie God se keuse wou seën nie. (Dit is ŉ herinnering aan almal van ons wat al ouer is dat ons ons ook moet bekeer van dinge wat ons verkeerd doen, of wat ons nie doen nie.)

In nederigheid het hy God se keuse aanvaar en

in geloof het hy die vervulling verwag van

die groot nageslag wat deur Jakob sou kom,

die beloofde land wat God sou gee, en natuurlik –

die Verlosser wat sou kom,

die Een in wie al die volke en nasies van die aarde geseën sou word,

Jesus Christus, Here en Verlosser van almal wat hulle geloof en vertroue volkome in Hom alleen stel.

Voel jy soos ek ook soms, dalk gereeld of selfs heel tyd asof jy op die kantlyn sit as ŉ reserwe in God se verbondspan? So asof jy geen ŉ verskil maak in sy koninkryk nie?

Moenie jou waarde in die uitvoering van God se verlossingsplan meet aan wat ander of wat jyself dink nie.

Daar is nie een mens wat ŉ plek verdien in God se eerste span of selfs enige ander span nie.

Almal van ons – selfs die diepste gelowiges, selfs die met die beste gehoorsaamheid, die meeste liefde en allerminste sonde –

almal verdien nie eens om naby die speelveld te wees nie –

 ons plek is op die ashoop van ewige straf en helse vuur.

En tog, al was hulle netso onwaardig het God tóg deur die eeue mense gekies wat ŉ eerstespan impak in sy koninkryk gehad het,

dink maar in die OT aan Noag, Abraham, Moses, Sameul, Dawid, Jesaja, Jeremia,

of in die NT aan Petrus, Johannes, Stephanus en Paulus,

of in die reformasie soos Martin Luther, Johannes Calvyn, en die Bybelvertaler William Tyndale

in die vorige eeu of wat kan mens dalk dink aan die Puriteine en later dalk aan CS Lewis, of Spurgeon, Martin Lloyd-Jones, Dirk Postma en Totius,

 vandag dalk mense soos Tim Keller, John MacArthur of John Piper.

Elkeen van ons sal seker so ŉ eerstespan keuse hê en

dan nog ander in jou persoonlike lewe soos Koos van Rooy vir my (alhoewel hy homself nooit so sou reken nie).

Maar weet jy, die meeste van ons is kantlyn mense soos Isak...

Selfs Jesus se lewe op aarde sou vir die mense van sy tyd lyk soos ŉ kantlyn lewe, so eenkant op die reserwe bank...

Jesus Christus, was die gehoorsame, nederige, kantlyn seun van ŉ skrynwerker.

In sy lewe het hy nie eens ŉ blyplek gehad soos wat jakkalse gate en voëls neste het nie.

Die skares mense wat aanvanklik agter Hom aangestroom het en aan sy lippe gehang het en van sy wonders gesond geword het en versadig is, het Hom netso vinnig verwerp en verag toe Hy nie doen wat hulle wou hê nie.

 Uiteindelik word Hy verneder en vermoor

 omdat Hy hulle met God se waarheid gekonfronteer het en

 hulle sy genade geminag en verwerp het soos die goddelose Esau.

Dit het soos ŉ mislukking gelyk daardie aand toe hulle Hom in die graf gaan neerlê het.

Maar ons weet dat die draaipunt was van sy oorwinning oor die sonde, die dood en die duiwel.

Dat Hy uit sy nederigheid verhoog is as Koning van alle sigbare en onsigbare dinge met al die mag in die hemel en die aarde.

Al voel ek en jy dalk op God se reserwebank, is ons deel van sy wenspan.

God roep en kies sy ŉ spesifieke plek en ŉ spesifieke rol vir elkeen, en dit is presies daar waar ons moet doen waarvoor Hy roep.

Dit gaan nie in die eerste plek daaroor of jy in sy eerstespan is en of jy dalk voel jy is op die reserwe bank nie. Dit gaan daaroor dat jy in Sý span is!

Elkeen wat glo in Jesus Christus het Hom as ons lewende sekerheid dat ons soos Hy die onverganklike, onbesmette en onverwelklike erfenis sal ontvang wat reeds in die hemel vir ons wat glo in bewaring gehou word (1 Pet. 1)

Soos Jesus Christus uit sy kantlyn, verwerpte aardse lewe verhoog is tot die Koning van die heelal,

so sal selfs die geringstes van ons wat volhard om in geloof te bly lewe verhoog word om in heerlikheid saam met Hom te regeer (2 Tim. 2:12).

Maar tot dan,

roep Hy elkeen om te volhard in geloof daar waar en vir wat Hy jou ook al roep – dit maak nie saak watter plek dit in sy span is nie.

Hou jou oë op Hom, Jesus Christus, en rig jou hele lewe in om soveel met Hom te doen te hê as wat jy maar kan –

 6e ê dan sál jy saam met Hom deel in sy oorwinning en in sy verheerliking – vir ewig!

Amen